Η **Τηλέτυπος Α.Ε.** (**Τηλέτυπος Ανώνυμη Εταιρεία Τηλεοπτικών Προγραμμάτων**) ήταν η ιδρύτρια και η ιδιοκτήτρια εταιρεία μέχρι το 2019 του Mega Channel. Ιδρύθηκε στις 24 Απριλίου 1989 με μετοχικό κεφάλαιο 5 εκατ. ευρώ. Οι μέτοχοι της εταιρείας κατέχοντας ο καθένας το 20% ήταν οι Χρήστος Λαμπράκης, Γιώργος Μπόμπολας, Χρήστος Τεγόπουλος, Αριστείδης Αλαφούζος και η οικογένεια Βαρδινογιάννη.

Στις 24 Ιουλίου του 1989 επί κυβέρνησης Τζαννετάκη πήρε την πρώτη και προσωρινή άδεια για δημιουργία τηλεοπτικού σταθμού που ξεκίνησε να εκπέμπει μετά από περίπου τέσσερις μήνες, στις 20 Νοεμβρίου ενώ το 1993 πήρε ανανεωτική άδεια ισχύος επτά ετών η οποία έχει διατηρηθεί νομοθετικά μέσω παρατάσεων που πήραν τα μέσα ενημέρωσης τις οποίες έκρινε το Συμβούλιο της Επικρατείας ως παράνομες και αντισυνταγματικές.

Ήταν ο πρώτος ελληνικός σταθμός που επένδυσε στη συνδρομητική τηλεόραση, αποκτώντας το 40% της *Multichoice Hellas* του τότε Ομίλου Nethold. Η εταιρεία το 1994 εισήλθε στο χρηματιστήριο με αποτέλεσμα να γίνονται συνεχείς μεταβολές στους μετόχους και στα ποσοστά κατοχής αυτών για μεγάλο χρονικό διάστημα.

Το 2016 οι τράπεζες αποφάσισαν τη δέσμευση των λογαριασμών της Τηλέτυπος για αποπληρωμή των δανείων του ΔΟΛ, που αντιμετώπιζε οικονομικά προβλήματα, έχοντας το 22,11% των μετοχών της πρώτης με αποτέλεσμα να υπάρξουν αντιπαραθέσεις και οι εργαζόμενοι να κατέβουν σε απεργία καθώς δεν έλαβαν την μισθοδοσία τους και από τον Σεπτέμβριο σε επίσχεση εργασίας, ενώ στις 6 Οκτωβρίου κατατέθηκε αίτηση από τρίτη εταιρεία, με την οποία ζητεί να κηρυχθεί σε πτώχευση η Τηλέτυπος.

Στις 22 Μαΐου 2017 ο επιχειρηματίας Ιβάν Σαββίδης μέσω της κυπριακής εταιρίας *Dimera Media Investments Limited* αγόρασε από την *Πήγασος Εκδοτική Α.Ε.* το 19,63% από το 32,72% του μετοχικού κεφαλαίου που κατείχε στην Τηλέτυπος δίνοντας χονδρικά 12 εκατομμύρια ευρώ με το υπόλοιπο 13,09% να παραμένει στην ιδιοκτησία της οικογένειας Μπόμπολα και να ενεχυριάζεται από τις τράπεζες. Στις 21 Αυγούστου, πούλησε το ποσοστό, στην συνεργαζόμενη κυπριακή εταιρία *Elenovo Limited*.

Στις 31 Μαΐου 2017, ο Βαγγέλης Μαρινάκης μέσω της *Alter Ego Επιχείρηση Μέσων Μαζικής Ενημέρωσης Α.Ε.* εξαγόρασε με πλειοδοτικό διαγωνισμό την ομάδα ενεργητικού β' του ΔΟΛ στην οποία υπήρχε και το 22,11% που κατείχε στην Τηλέτυπος.

Στην τελευταία μετοχική σύνθεση της Τηλέτυπος συμμετείχαν ο επιχειρηματίας Δημήτρης Κοπελούζος μέσω της *Prime Applications Α.Ε. Ανάπτυξης, Διαχείρισης και Εκμετάλλευσης Εφαρμογών Πληροφορικής και Διαδικτύου* (τότε πολυμετοχική επιχείρηση, σήμερα μονοπρόσωπη-μονομετοχική) με ποσοστό 2,68%, ο εφοπλιστής Βίκτωρας Ρέστης (έχει στην κατοχή του τα κανάλια Nickelodeon Greece και RISE TV) μέσω της κυπριακής *Benbay Limited* με ποσοστό 3,19% και άλλοι ξένοι και Έλληνες μικρομέτοχοι.

Από τις 31 Ιανουαρίου 2018 ο σταθμός σταμάτησε να προβάλλει διαφημίσεις, ενώ στις 12 Μαρτίου συνεδρίασε για επτά ώρες το ΕΣΡ περί έγκρισης ή απόρριψης της αίτησης της Τηλέτυπος για μετατροπή του Mega από γενικού περιεχομένου σε θεματικό κανάλι και το οποίο απεφάνθη κατά πλειοψηφία, με έξι ψήφους έναντι τριών κατά της αλλαγής της φυσιογνωμίας και παράλληλα τον τερματισμό της λειτουργίας του καναλιού χάνοντας την άδεια εκπομπής που διέθετε από το 1993 και η ΕΕΤΤ ήταν υποχρεωμένη να μεταβιβάσει την απόφαση έως τις 25 Μαρτίου στη Digea, για να κατεβάσει το σήμα, αλλά η διοίκηση του σταθμού κατέθεσε ασφαλιστικά μέτρα κατά της απόφασης του ΕΣΡ.

Από το Μάρτιο της ίδιας χρονιάς έγιναν οι τελευταίες αλλαγές στο διοικητικό συμβούλιο της Τηλέτυπος η οποία από τις 27 Σεπτεμβρίου βρίσκεται σε καθεστώς ειδικής εκκαθάρισης βάσει του νόμου Δένδια όπως έγινε και με τον ΔΟΛ, με εκποίηση 15 εκατομμυρίων ευρώ. Τα ασφαλιστικά μέτρα συζητήθηκαν στις 27 Σεπτεμβρίου και η κύρια εκδίκαση τους ορίστηκε για τις 15 Οκτωβρίου. Η Alpha Bank ζήτησε ορισμό προσωρινής διοίκησης ενώ υπήρχε προγραμματισμένη γενική συνέλευση με το ίδιο θέμα στις 26 Σεπτεμβρίου.

Στις 5 Οκτωβρίου, εγκρίθηκε από το ΣτΕ η οριστική διακοπή μετάδοσης που είχε εισηγηθεί το ΕΣΡ στο κανάλι το οποίο μέσω της Τηλέτυπος, κατέθεσε στις 27 Οκτωβρίου αίτηση αναστολής εκτέλεσης της απόφασης με την ακρόαση των εκπροσώπων του να πραγματοποιείται το μεσημέρι της 30ής Οκτωβρίου. Ωστόσο διεκόπη και τυπικά η λειτουργία του καναλιού πριν από δύο μέρες (28 Οκτωβρίου) ελεύθερα και στην επέτειο των 29 χρόνων λειτουργίας του (20 Νοεμβρίου) συνδρομητικά συνεχίζοντας να εκπέμπει διαδικτυακά ενώ το MEGA Cosmos δεν σταμάτησε ποτέ τη λειτουργία του.

Την 1η Νοεμβρίου 2019, μετά από πλειοδοτικό διαγωνισμό, η ομάδα ενεργητικού β' με το αρχείο και τις συμμετοχές του καναλιού πέρασαν στην *Alter Ego Επιχείρηση Μέσων Μαζικής Ενημέρωσης Α.Ε.* έναντι 34 εκατομμυρίων ευρώ, ενώ η ομάδα ενεργητικού α' με τα ακίνητα της εταιρείας (αγροτεμάχια σε Μαρούσι και Αχεντριά) πέρασαν στην κοινοπραξία των εταιρειών περιορισμένης ευθύνης *Ώθηση-Πρότυπο Σύστημα Εκπαίδευσης* και *Ώθηση-Νέο Σύστημα Εκπαίδευσης* έναντι 500.000 ευρώ.

Την 31η Δεκεμβρίου 2019 σταμάτησε η διαδικτυακή εκπομπή του MEGA, καθώς η Alter Ego Media προετοίμαζε την επαναλειτουργία του (η οποία έγινε τον Φεβρουάριο του 2020, αρχικά στις 11 Φεβρουαρίου με δοκιμαστικές εκπομπές και μετά στις 17 Φεβρουαρίου με το κανονικό του πρόγραμμα) υπό την δικιά της ιδιοκτησία και διεύθυνση έχοντας διαφορετική άδεια από της ανενεργής πια Τηλέτυπος και την οποία έλαβε η νέα εταιρεία στις 8 Οκτωβρίου του 2019 μέσω προκήρυξης του ΕΣΡ.

Στις 19 Νοεμβρίου 2020 έγινε γνωστό ότι οι μετοχές της Τηλέτυπος και της *Πήγασος Εκδοτική Α.Ε.* που κατέχει το 13,09% της πρώτης θα αφαιρεθούν μαζί με άλλες τρεις εταιρείες από τα συστήματα του Χρηματιστηρίου Αθηνών, καθώς τελούσαν σε αναστολή διαπραγμάτευσης πάνω από ένα εξάμηνο. Η τελική διαγραφή τους πραγματοποιήθηκε στις 4 Δεκεμβρίου του ίδιου έτους.

Σήμερα, η Τηλέτυπος με εξαίρεση την άδεια λειτουργίας που διέθετε από το 1993 για την εκπομπή του καναλιού και η οποία δεν είναι σε ισχύ δεν κατέχει άλλο περιουσιακό στοιχείο, παρότι χρεοκόπησε καθώς τα υπέρογκα χρέη της κυμαίνονται στα 289.676.796,78 ευρώ μαζί με τους τόκους, τα οποία δεν καλύπτονται από τα 34,5 εκατομμύρια ευρώ που κατέθεσαν οι αγοραστές. Στα τέλη του 2020 η ειδική διαχειρίστρια της Τηλέτυπος κατέθεσε αίτηση για να υπαχθεί η ίδια εταιρεία σε πτώχευση χωρίς αρχικά να εγκριθεί ενώ τον Ιούλιο του 2022 άσκησε έφεση για να οριστεί νέα δικάσιμος για την πτώχευση της εταιρείας, που συζητήθηκε στις 5 Οκτωβρίου χωρίς και πάλι να βγει απόφαση. Ωστόσο, η Τηλέτυπος τέθηκε προσωρινά σε αναστολή από το Γενικό Εμπορικό Μητρώο καθώς δεν έχει δημοσιεύσει τις οικονομικές καταστάσεις για το 2021 αλλά με βάση τα παραπάνω η εταιρεία κηρύχθηκε εν τέλει σε πτώχευση.

Παραπομπές
----------

1. ↑  «Η «πανελλαδικής εμβέλειας» οικογένεια Βαρδινογιάννη». e-tetRadio.gr. 4 Δεκεμβρίου 2019.
2. ↑  Βίδος, Κοσμάς. *1989, ιδιωτική τηλεόραση: Παράθυρα στον κόσμο*. Το Βήμα (28-12-2008). Ανακτήθηκε στις 06/09/2009.
3. ↑  «Ποιοι πήραν τότε, και ποιοι θέλουν τώρα τηλεοπτικές άδειες». e-tetRadio.gr. 10 Ιουλίου 2016.
4. ↑  Μανιάτης, Σωτήρης (20 Ιουνίου 2009). «Το κρυφτούλι με τις άδειες». Ελευθεροτυπία. Αρχειοθετήθηκε από το πρωτότυπο στις 22 Μαρτίου 2017. Ανακτήθηκε στις 6 Σεπτεμβρίου 2009.
5. ↑  «Ιδιωτική τηλεόραση στην Ελλάδα: Από το πρώτο δελτίο στο Alter και το MEGA».. Ανακτήθηκε στις 2018-01-12.
6. ↑  «Η ιστορία της ισχυρής ΤΗΛΕΤΥΠΟΣ...». *tvnea.com*.
7. ↑  «MEGA: Σε επίσχεση εργασίας προχωρούν οι εργαζόμενοι». *news247.gr*. 7 Σεπτεμβρίου 2016.. Ανακτήθηκε στις 5 Οκτωβρίου 2016.
8. ↑  «Αίτηση πτώχευσης κατά του Mega κατέθεσε πιστωτής της εταιρείας». *capital.gr*. 17 Ιανουαρίου 2017.
9. ↑  «Ο Ιβάν Σάββιδης μπαίνει στο Mega». *news247.gr*. 22 Μαΐου 2017.. Ανακτήθηκε στις 22 Μαΐου 2017.
10. ↑  Επίσημα στην Dimera το 20% του Mega
11. 1 2 3  Αυτοί είναι πλέον οι μεγαλομέτοχοι του Mega - Τα νέα δεδομένα μετά την απόκτηση του ΔΟΛ από Μαρινάκη
12. ↑  Τηλέτυπος: Στην Elenovo μεταβίβασε το ποσοστό της η Dimera
13. ↑  «Ο Βαγγέλης Μαρινάκης νέος ιδιοκτήτης του ΔΟΛ με 23 εκατ. ευρώ». e-tetRadio.gr. 31 Μαΐου 2017.
14. 1 2 3  «Απόφαση Αριθ. 18/2018». Εθνικό Συμβούλιο Ραδιοτηλεόρασης. 13 Μαρτίου 2018. Ανακτήθηκε στις 14 Μαρτίου 2018.
15. ↑  «Ραγδαίες εξελίξεις στο MEGA: Το ΣτΕ «παγώνει» την απόφαση του ΕΣΡ για το «μαύρο»». newsbomb.gr. 15 Μαρτίου 2018.
16. ↑  «Πότε κλείνει το Mega». newsbeast.gr. 13 Μαρτίου 2018.
17. ↑  «Το ΕΣΡ βάζει «λουκέτο» στο Mega». Πρώτο Θέμα. 13 Μαρτίου 2018.
18. ↑  «Αντίστροφη μέτρηση για το «μαύρο» στο Mega μετά την απόφαση του ΕΣΡ». Πρώτο Θέμα. 14 Μαρτίου 2018.
19. ↑  Γκασούκα, Λία (19 Απριλίου 2018). «Ραγδαίες εξελίξεις στο Mega - Παραιτήθηκε ο Γιώργος Μήτραινας της ΤΗΛΕΤΥΠΟΣ Α.Ε.». *dikaiologitika.gr*. .
20. ↑  «Αίτηση Ειδικής Διαχείρισης 3272/2018». *Γενικό Εμπορικό Μητρώο*. Ανδρέας Αγγελίδης & Συνεργάτες. 27 Σεπτεμβρίου 2018. Ανακτήθηκε στις 27 Σεπτεμβρίου 2018.
21. ↑  «Απόφαση Ειδικής Διαχείρισης 10/2.1.2019». *Γενικό Εμπορικό Μητρώο*. Πρωτοδικείο Αθηνών. 2 Ιανουαρίου 2019. Ανακτήθηκε στις 19 Ιανουαρίου 2019.
22. ↑  «Προσωρινή Διοίκηση "Τηλέτυπος Α.Ε."». *Γενικό Εμπορικό Μητρώο*. Υπουργείο Οικονομίας και Ανάπτυξης. 15 Οκτωβρίου 2018. Ανακτήθηκε στις 22 Οκτωβρίου 2018.
23. ↑  «Προσωρινή Διοίκηση "Τηλέτυπος Α.Ε."». *Γενικό Εμπορικό Μητρώο*. Υπουργείο Οικονομίας και Ανάπτυξης. 13 Νοεμβρίου 2018. Ανακτήθηκε στις 3 Δεκεμβρίου 2018.
24. ↑  «Απόφαση 2018/2018». Συμβούλιο της Επικρατείας. 22 Ιουνίου 2018. Ανακτήθηκε στις 5 Οκτωβρίου 2018.
25. ↑  «ΣτΕ: Τέλος στο Mega!». *typologies.gr*. 5 Οκτωβρίου 2018. .
26. ↑  Newsroom (2018-10-28). «Τίτλοι τέλους για το Mega: «Μαύρο» μετά από 29 χρόνια». *CNN.gr*.. Ανακτήθηκε στις 2018-10-28.
27. ↑  «MEGA τέλος και από τα συνδρομητικά Nova & COSMOTE TV». *digitaltvinfo.gr*. 2018-11-20.. Ανακτήθηκε στις 2018-11-20.
28. ↑  «Άρχισε να εκπέμπει το Megatv.com». *typologies.gr*. 31 Οκτωβρίου 2018. .
29. ↑  «Πρόσκληση διενέργειας δημόσιου πλειοδοτικού διαγωνισμού που αφορά στην πώληση του συνόλου του ενεργητικού της "Τηλέτυπος Α.Ε." η οποία έχει υπαχθεί στην έκτακτη διαδικασία ειδικής διαχείρισης». *Γενικό Εμπορικό Μητρώο*. Ευδοκία Παπανδρέου. 23 Σεπτεμβρίου 2019. Ανακτήθηκε στις 23 Σεπτεμβρίου 2019.
30. ↑  Στα χέρια του Μαρινάκη η ταινιοθήκη και το σήμα του MEGA
31. ↑  Στον Μαρινάκη η ταινιοθήκη και το σήμα του Mega
32. ↑  «Απόφαση και Πρακτικά Χορήγησης Άδειας Παρόχου Περιεχομένου 157/2019» (PDF). Εθνικό Συμβούλιο Ραδιοτηλεόρασης. 8 Οκτωβρίου 2019. Ανακτήθηκε στις 8 Οκτωβρίου 2019.
33. ↑  «Χρηματιστήριο Αθηνών: Διαγράφονται από το ταμπλό οι μετοχές των Βωβός, Τηλέτυπος, Πήγασος στις 4/12». *capital.gr*. 19 Νοεμβρίου 2020.
34. ↑  «ΧΑ: Διαγραφή των μετοχών Βωβός, Τηλέτυπος, Πήγασος, Alpha Grissin & Χατζηκρανιώτη». *newmoney.gr*. 19 Νοεμβρίου 2020.
35. ↑  «Αίτηση πτώχευσης της Τηλέτυπος: Οφειλές 298 εκατ. ευρώ και διαθέσιμα 34,9 εκατ. ευρώ». *typologies.gr*. 27 Ιανουαρίου 2021. .
36. ↑  «Αίτηση Πτώχευσης 479/28.12.2020». *Γενικό Εμπορικό Μητρώο*. Ανδρέας Αγγελίδης & Συνεργάτες. 28 Δεκεμβρίου 2020. Ανακτήθηκε στις 15 Ιανουαρίου 2021.
37. ↑  «Τον Οκτώβριο στα Δικαστήρια η πτώχευση της Τηλέτυπος». *typologies.gr*. 1 Αυγούστου 2022. .
38. ↑  «Εκδικάζεται η πτώχευση της Τηλέτυπος (Mega)». *typologies.gr*. 4 Οκτωβρίου 2022. .
39. ↑  «Δεν βγήκε απόφαση για την πτώχευση της Τηλέτυπος (Mega)». *typologies.gr*. 10 Οκτωβρίου 2022. .
40. ↑  «Αναστολή Καταχώρησης "Τηλέτυπος Α.Ε."». *Γενικό Εμπορικό Μητρώο*. Εμπορικό και Βιομηχανικό Επιμελητήριο Αθηνών. 25 Νοεμβρίου 2022. Ανακτήθηκε στις 11 Δεκεμβρίου 2022.
41. ↑  «Άρση Αναστολής Καταχώρησης "Τηλέτυπος Α.Ε."». *Γενικό Εμπορικό Μητρώο*. Εμπορικό και Βιομηχανικό Επιμελητήριο Αθηνών. 15 Μαρτίου 2024. Ανακτήθηκε στις 15 Μαρτίου 2024.
42. ↑  «Δικαστική Απόφαση Πτώχευσης "Τηλέτυπος Α.Ε."». *Γενικό Εμπορικό Μητρώο*. Εμπορικό και Βιομηχανικό Επιμελητήριο Αθηνών. 2 Φεβρουαρίου 2023. Ανακτήθηκε στις 23 Φεβρουαρίου 2023.
43. ↑  «Πτώχευσε και επίσημα το παλιό Mega!». *typologies.gr*. 8 Μαρτίου 2023. .
44. ↑  «Νέα δίκη για τους εργαζόμενους του πρώην Mega που διεκδικούν δεδουλευμένα». *typologies.gr*. 12 Μαρτίου 2023. .